יהודה פוקס (קצין)

יהודה פוקס (נולד ב-10 באפריל 1969) הוא קצין בצה"ל בדרגת אלוף, המשמש מפקד פיקוד המרכז. קודם לכן שימש בין היתר נספח צה"ל בארצות הברית, מפקד אוגדת עזה, קצין חי"ר וצנחנים ראשי, מפקד חטיבת הנח"ל ומפקד בה"ד 1.

ביוגרפיה 
פוקס, בנם של ברכה והרב דוד פוקס. גדל בבית ציוני דתי בשכונת בית וגן בירושלים ולמד בישיבה החרדית בית התלמוד. התגייס לצה"ל בשנת 1987, התנדב לצנחנים ושובץ בגדוד 890. עבר מסלול הכשרה כלוחם וקורס מ"כים חי"ר. בשנת 1989 יצא לקורס קציני חי"ר, לאחר מאבק ממושך ברשויות הצבא שסירבו לאפשר לו זאת, והתפרסם כאחד הצוערים העיקריים אחריהם עקב הסרט התיעודי, "להיות קצין", שגם תיעד את תהליך היציאה בשאלה שעבר. בסיום הקורס שימש כמפקד צוות בבה"ד 1. לאחר מכן עבר לחטיבת הנח"ל, ומונה למפקד מחלקה בפלוגה המסייעת בגדוד 931. בהמשך שימש כסגן מפקד הפלוגה. לאחר מכן מונה למפקד הפלוגה המסייעת בגדוד 931 בין השנים 1993–1994. בהמשך מונה למפקד פלנ"ט  נח"ל, ושימש בתפקיד בין השנים 1995–1997, והוביל אותה בלחימה בדרום לבנון. במהלך תפקידו אירע אסון המסוקים, שבו נספה צוות בן עשרה מלוחמי הפלוגה. לאחר מכן מונה לסגן מפקד גדוד 931, בתקופת אייל וייס.

באוקטובר 1999 הועלה לדרגת סא"ל ומונה למפקד גדוד 931, תפקיד שבו שירת עד שנת 2001. בתקופה זו הוצב הגדוד בגזרת העיר חברון במהלך האינתיפאדה השנייה. בהמשך שימש מ"מ סגן מפקד חטיבת הנח"ל בין השנים 2001–2002. לאחר לימודים מונה לקצין אג"ם של עוצבת הגליל בין השנים 2004–2006, וסיים את תפקידו זמן קצר לפני פרוץ מלחמת לבנון השנייה.

בשנת 2006 הועלה לדרגת אל"ם ומונה למפקד חטיבת יהודה, ושימש בתפקיד עד 30 באפריל 2008. במהלך מבצע פינוי היהודים מהשוק הסיטונאי בחברון, ספג קללות מפרופסור הלל ויס. התנהגותו של ויס זכתה לגינוי נרחב. במהלך פיזור הפגנה בגזרת החטיבה, התחולל אירוע של הכאת פעילים אנרכיסטים על ידי חיילי כוח מילואים שביצע חסימה על הציר. בעת תחקיר האירוע הודה כי החטיבה לקתה בחוסר הבנה של אופי פעילי "אנרכיסטים נגד הגדר", שהם לדבריו "פרובוקטורים מתוחכמים", ושגה בכך שלא שלח תגבורת לאירוע. בהמשך שימש כקצין אג"ם של פיקוד הדרום בין השנים 2008–2009, בין היתר במהלך מבצע עופרת יצוקה. ביולי 2009 מונה למפקד בה"ד 1, וסיים את תפקידו בנובמבר 2010, לאחר שיועד לשמש כעוזר הרמטכ"ל המיועד, יואב גלנט. לאחר שמינויו של גלנט בוטל, מונה למפקד צוות בקורס מפקדי פלוגות ומפקדי גדודים. ב-14 במרץ 2012 מונה למפקד חטיבת הנח"ל, ושימש בתפקיד עד 22 במאי 2014.

בסוף יוני 2014 הועלה לדרגת תא"ל ומונה לקצין חי"ר וצנחנים ראשי, ושימש בתפקיד עד שנת 2016.

מפקד אוגדת עזה
ב-19 במאי 2016 מונה למפקד אוגדת עזה. עד למרץ 2018 הגבול היה שקט ופוקס עסק בעיקר בהגנה, מוכנות להפתעות ומלחמה ואבטחת העבודות על המכשול נגד מנהרות בגבול רצועת עזה. במרץ 2018 החלו עימותים נרחבים על הגבול עם רצועת עזה ובצה"ל העלו תרחישים של פלישת מחבלים על אופנועים לשדרות או נתיבות. במענה לכך הפעיל פוקס צלפים שירו לפלג גוף תחתון, רק באישור מפקד הגזרה, כדי לנסות לחסום פלישה לישראל עם מינימום הרוגים עזתים. בהתאם, רצועת החיץ בקרבת הגבול עם ישראל שהוגדר כאסור לכניסת עזתים הפך מקו אדום לשטח הפקר שאליו נכנסו עזתים שוב ושוב. צה"ל אף נמנע מלירות נגד עזתים שחצו את הגדר. בנוסף התמודד פוקס עם בלוני ועפיפוני תבערה שהציתו אש בעוטף עזה ועם איום המנהרות. תגובת צה"ל הוגבלה על ידי הדרג המדיני ופוקס ספג ביקורת מתושבי העוטף על התגובה הרפה.  

ב-10 באוקטובר 2018, האוגדה בפיקודו קיבלה אות הערכה מהרמטכ"ל, גדי איזנקוט, על תרומתה לחיזוק עוצמתו של צה"ל וביטחונה של ישראל. אות ההערכה ניתן על התמודדות האוגדה עם מגוון איומים רחב תוך עמידה איתנה, נחושה ויצירתית, הן בשילוב יכולות שהביאה לחשיפתן של כ-15 מנהרות טרור, הן בהובלת פרויקט בניית המכשול התת-קרקעי לאורך רצועת עזה, והן במניעת פיגועי טרור וחציית המונים בעימותים בגבול ישראל–רצועת עזה. את תפקידו סיים ב-24 באוקטובר 2018.

אלוף
ב-4 ביולי 2019 הועלה לדרגת אלוף וב-3 בספטמבר נכנס לתפקיד נספח צה"ל בארצות הברית, ושימש בתפקיד עד 28 ביולי 2021. 

ב-11 באוגוסט 2021 מונה למפקד פיקוד המרכז. בתקופת כהונתו ערך צה"ל את "מבצע שובר גלים".

פוקס הוא בעל תואר ראשון במשפטים מהמרכז הבינתחומי הרצליה ותואר שני במדעי החברה מאוניברסיטת חיפה. הוא בוגר המכללה לביטחון לאומי ותוכנית המנהיגות הבכירה של קרן וקסנר.

חיים פרטיים
מתגורר בקיבוץ חורשים, נשוי ללילך ואב לשניים. בן דודו הוא הבמאי איתן פוקס.

לקריאה נוספת 
 עמוס הראל, "תדע כל אם עברייה", כנרת זמורה ביתן, 2013

קישורים חיצוניים 

 
 
 
מאמרים פרי עטו
 חורים בהכשרה, מערכות 444, אוגוסט 2012, עמ' 35–41

הערות שוליים 

מפקדי גדודים בחטיבת הנח"ל
מפקדי חטיבת יהודה
קציני אג"ם של פיקוד הדרום
מפקדי בית הספר לקצינים של צה"ל
מפקדי חטיבת הנח"ל
קציני חיל רגלים וצנחנים ראשיים
מפקדי אוגדת עזה
נספחים צבאיים ישראלים בארצות הברית
מפקדי פיקוד המרכז
אלופי צה"ל
חברי המטה הכללי של צה"ל
בוגרי ישיבות תיכוניות
בוגרי המכללה לביטחון לאומי
בוגרי המרכז הבינתחומי הרצליה: משפטים
בוגרי אוניברסיטת חיפה
קציני צה"ל בוגרי תוכנית המנהיגות הבכירה של קרן וקסנר
יוצאים בשאלה
אנשי הקיבוץ
בוגרי ישיבת בית התלמוד
ישראלים שנולדו ב-1969